Bugár, Béla, podpredseda NR SR (2017-06-13):
Takže teraz pristúpime k hlasovaniu o programe ako celku. (Reakcie z pléna.) V poriadku, ale o tom... (Reakcia z pléna.) Prepáčte, ale môžme o tom hlasovať, ale snáď nechcete zaviazať predsedu Národnej rady... (Reakcia z pléna.) Áno? No výborne. Takže nech sa páči, prezentujme sa a hlasujme... Proti (predsedajúci nahlas vyjadril svoju voľbu pri stlačení hlasovacieho tlačidla). (Hlasovanie.) Prítomných 138, za 57, proti 67, zdržalo sa 14 poslancov. Návrh nebol schválený. Pán poslanec, ja si myslím, že keby ste dali, že sám má písať pán predseda tú zápisnicu, možnože by sme to odhlasovali. (Povedané so smiechom. Smiech v sále. Reakcie z pléna.) No dobre. Vážené panie poslankyne, páni poslanci, teraz budeme hlasovať o programe schôdze ako celku . Prezentujme sa a hlasujme. (Hlasovanie.) Prítomných 138 poslancov, za 98, proti 1, zdržalo sa 39 poslancov. Konštatujem, že program 18. schôdze Národnej rady sme schválili. Teraz vám a tak, ako som naznačil na začiatku, chcem podať informácie a predpokladám, páni poslanci z opozície, ktorí ste tam boli, že tú informáciu z poslaneckého grémia odovzdám tak, ako to tam aj odznelo. Keď nie, tak vás prosím, aby ste ma opravili. Takže sme sa dohodli, že obedňajšia prestávka bude o hodinu kratšia. To znamená, že budeme rokovať doobeda od deviatej do jednej, do druhej je prestávka a potom od 14.00 do 20.00 hodiny. Sedí vec. Ďakujem pekne. Potom sme sa dohodli aj na tom, že budeme rokovať aj pondelky. To znamená, že budúci týždeň pondelok rokujeme bez hlasovania. Ďakujem. A že rokovanie v piatok bude do 16.00, tak ako je to ináč aj v rokovacom poriadku. (Reakcie z pléna.) A takisto sa hovorilo o tom, nie som si istý, že aj piatok, teda do 16.00, ale bez hlasovania. To... (Reakcie z pléna.) Áno? (Reakcie z pléna.) V piatok nie je obedňajšia prestávka. V piatok hlasujeme podľa rokovacieho poriadku, teda rokujeme od 9.00 do 16.00 hod. bez obedňajšej prestávky, len (reakcie z pléna), len vždy sme to robili tak, že poprípade v piatok skončíme o niečo skôr. Tak teraz je dohoda, že do 16.00 hod. A samozrejme, chcem vás ešte aj o tom informovať, že dnes budeme hlasovať o 17.00 hod. a tak, ako je zvykom potom, v bežný deň o jedenástej a potom, samozrejme, o 17.00 hod. Dnes teda o piatej sa hlasuje. (Reakcia z pléna.) Aj dnes rokujeme do 20.00 hodiny, samozrejme. Takže súhlasíte, páni poslanci? Tak sme sa dohodli na grémiu. (Reakcia z pléna.) Akože nie, však vy ste ani neboli. (Smiech v sále. Reakcie z pléna.) Dobre. Takže vážené panie poslankyne, páni poslanci, pristúpime teda k rokovaniu. Najprv k prvému bodu. To je druhé čítanie o zákone z 11. mája 2017, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou, tlač 607. Prosím teraz pána poslanca Bublavého ako spoločného spravodajcu z výboru pre verejnú správu a regionálny rozvoj, aby informoval Národnú radu o výsledku prerokovania tohto návrhu vo výbore. (Rokovanie o zákone z 11. mája 2017, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky , tlač 607.)